ОПРЕДЕЛЕНИЕ НА ОБЩИЯ СЪД (състав по жалбите)
14 ноември 2013 година
Дело T‑284/13 P
Luigi Marcuccio
срещу
Европейска комисия
„Обжалване — Публична служба — Отхвърляне на жалбата в първоинстанционното производство като явно недопустима — Липса на идентичност между жалбата, подадена по факс и оригинала, подаден впоследствие — Просрочие при подаване на оригинала на жалбата — Просрочие на жалбата — Явно неоснователна жалба“
Предмет:      Жалба за отмяна на определението на Съда на публичната служба на Европейския съюз (трети състав) от 11 март 2013 г. по дело Marcuccio/Комисия (F‑17/12)
Решение:      Отхвърля жалбата. Г‑н Luigi Marcuccio понася направените от него съдебни разноски, както и тези, направени от Европейската комисия по настоящото производство.
Резюме
Съдебно производство — Искова молба или жалба — Изисквания за форма — Жалба, подадена по факс в срока за обжалване — Саморъчен подпис на адвоката, който се различава от подписа, фигуриращ върху оригинала на жалбата, изпратен по пощата — Последица — Неотчитане на датата на получаване на факса при преценката дали е спазен срокът за обжалване
(член 21 от Статута на Съда, член 34, параграфи 1 и 6 от Процедурния правилник на Съда на публичната служба)
Когато подписът на представляващия ищеца или жалбоподателя адвокат, фигуриращ в края на исковата молба или жалбата, изпратена по факс, не е идентичен на подписа, фигуриращ върху подадения впоследствие оригинал, подадената по факс искова молба или жалба не може да се вземе предвид за целите на спазването на срока за обжалване.
В рамките на съдебните спорове във връзка с публичната служба на Съюза, член 34, параграф 6 от Процедурния правилник на Съда на публичната служба предвижда, че датата, на която копие от подписания оригинал на материал по делото бъде получено в секретариата по факс или друго техническо средство за комуникация, с което разполага Съдът, се взема предвид за целите на спазването на процесуалните срокове, при условие че подписаният оригинал на материала по делото бъде депозиран в секретариата не по-късно от 10 дни след получаването на копието от оригинала. При това положение, ако се установи, че върху оригинала на съответния материал, физически подаден в секретариата в рамките на 10 дни от изпращането му по факс в Съда на публичната служба, не е положен същият подпис, какъвто се съдържа в изпратения по факс документ, следва да се констатира, че в секретариата на посочения съд са постъпили два отделни материала по делото, върху всеки от които надлежно е положен подпис, макар и той да е на едно и също лице. Стриктното прилагане на член 34, параграф 6 от Процедурния правилник на Съда на публичната служба отговаря на изискването за правна сигурност и на необходимостта да се избегне всякаква дискриминация или произволно третиране при правораздаването.
(вж. точки 14 и 19)
Позоваване на:
Cъд — 22 септември 2011 г., Bell & Ross/СХВП, C‑426/10 P, Сборник, стр. I‑8849, точка 43 и цитираната съдебна практика
Общ съд — 29 ноември 2011 г., ENISA/CEPD, T‑345/11, непубликувано в Сборника, точки 15—17, 3 октомври 2012 г., Tecnimed/СХВП — Ecobrands (ZAPPER-CLICK), T‑360/10, точки 15—17 и цитираната съдебна практика